**ELŐTERJESZTÉS SORSZÁMA: 5.**

**MELLÉKLET: 1 db**

**TÁRGY: Véleményezési jog gyakorlása Szekszárd Megyei Jogú Város Önkormányzata óvodáinak tervezett átszervezésére vonatkozóan**

**E L Ő T E R J E S Z T É S**

**a Szekszárdi Roma Nemzetiségi Önkormányzat Képviselő-testülete**

**2024. február 26-i RENDES ÜLÉSÉRE**

|  |  |
| --- | --- |
| **ELŐTERJESZTŐ:** | **ifj. Kovács György elnök** |
| **AZ ELŐTERJESZTÉST KÉSZÍTETTE:** | **dr. Horváth Annamária köznevelési referens** |

|  |  |
| --- | --- |
|  |  |

|  |  |  |
| --- | --- | --- |
| **TÖRVÉNYESSÉGI VÉLEMÉNYEZÉSRE BEMUTATVA:** | | |
|  |  | **dr. Holczer Mónika igazgatóságvezető** |
| **Terjedelem: 1 + 2 oldal** |  | |

**Egyszerű többség**

**Tisztelt Képviselő-testület!**

A nemzeti köznevelésről szóló 2011. évi CXC. törvény 83. § (3) bekezdése alapján a fenntartó az intézmény átszervezésével, illetve feladatának megváltoztatásával összefüggő döntése előtt köteles beszerezni a települési nemzetiségi önkormányzat véleményét.

Fentiekre tekintettel Szekszárd Megyei Jogú Város Önkormányzatának Közgyűlése – döntése előtt – az alábbiak szerint tájékoztatja önkormányzatunkat a Szekszárdi 2. Számú Óvoda-Bölcsődét és a Szekszárdi Gyermeklánc Óvoda és Mini Bölcsődét is érintő óvodai intézményátszervezésről:

1. **A tervezett intézkedés:**

Szekszárd Megyei Jogú Város Önkormányzata a Szekszárdi 1. Számú Óvoda Kindergarten (a továbbiakban: 1. Számú Óvoda), a Szekszárdi 2. Számú Óvoda-Bölcsőde (a továbbiakban: 2. Számú Óvoda) és a Szekszárdi Gyermeklánc Óvoda és Mini Bölcsőde (a továbbiakban: Gyermeklánc Óvoda) **egyesítését tervezi.**

Ennek lényege:

1. a **2. Számú Óvoda**, illetve a **Gyermeklánc Óvoda önálló intézményként megszűnik**, 2024. augusztus 1-jétől a **harmadik intézmény feladatellátási helyeiként működnek tovább**;
2. az **1. Számú Óvoda „átalakul”, többcélú (óvoda, bölcsőde) intézményként működik tovább más néven**, Kölcsey ltp. 15. székhellyel, összesen kilenc épületben (Kölcsey ltp., Wosinsky ltp., Bajcsy-Zsilinszky utca, Mérey utca, Muskotály utca két épülete, Perczel Mór utca, Szent-Györgyi Albert utca és Óvoda utca épületei).

Az új intézmény **tervezett elnevezésében a fenntartó egyelőre nem kíván egyedi elnevezést alkalmazni,** ezért **a hivatalos név** várhatóan **csak az ellátott feladatokat tükröző, jogszabály szerinti elnevezést fogja tartalmazni:** így a névben a tervek szerint szerepelni fog **a szekszárdi, az óvoda és a bölcsőde** kifejezés**.**

1. **A tervezett intézkedés okai:**

A **születések száma** (szekszárdi lakhellyel rendelkező gyermekek esetében) 2011-2020 között 90-100 fővel, mintegy **harmadával csökkent**, a korábbi 300 körüli létszám 200-ra. A város fenntartásában működő óvodákba járó gyermekek száma ugyanakkor 2013 és 2023 között 618-ról 473-ra apadt. A születések számának emelkedése és az óvodába járó gyermekek létszámának növekedése a következő években sem valószínűsíthető.

A város által fenntartott óvodák férőhelyeinek száma – a korábbi időszak zsúfoltnak is mondható állapotára tekintettel – ebben az időszakban nőtt, Szekszárdon jelenleg **1241 óvodai férőhely** van, melyből a **város három óvodájának férőhelyszáma 687,** míg **az ezekben ellátott gyermekek száma** a 2023/2024. nevelési évben **473 fő.** Ez meglehetősen alacsony, **68,9%-os kihasználtságot jelent**.

A gyermeklétszám és az alacsony kihasználtsági mutató finanszírozása problémákat okoz, mivel a központi normatíva gyermeklétszámfüggő, a különbözetet pedig (bérek, rezsiköltség és gyermekélelmezés) a városnak kell fizetnie saját bevételeiből.

Ezzel kapcsolatban tehát megoldást kell keresni.

1. **A tervezett intézkedés várható hatásai:**

**A három intézmény egyesítésének várható előnyei:**

* **Egységes vezetés** valósulhat meg azzal, hogy a jelenlegi három vezető helyett egy vezető látná el az intézményvezetői feladatokat. Ez összehangoltabb irányítást, **gazdaságosabb működést** tehet lehetővé, ugyanakkor az egyes épületek **helyi sajátosságai, erősségei megmaradhatnak**.

A rendelkezésre álló erőforrások (személyi és anyagi feltételek) jobb felhasználása elősegítheti az ellátás színvonalának emelkedését.

Valamennyi korábbi intézményben folytatódnak az eddig bevált programok.

A közgyűlés a szülői szervezetek, a működő óvodaszék és az intézmények alkalmazotti közösségeinek véleményét is kérte a tervezett átszervezéssel kapcsolatban, a véleményezési határidő esetükben 2024. február 29. volt.

Csatolom a tárgyban keletkezett, az 1. Számú Óvoda vezetője által Szekszárdi Megyei Jogú Város Önkormányzata Közgyűlése számára készített tájékoztató anyagot, beszámolót.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Szekszárd, 2024. február 21.**

**ifj. Kovács György**

**elnök**

**Határozati javaslat**

**A Szekszárdi Roma Nemzetiségi Önkormányzat Képviselő-testületének**

**...../2024. (II. ...) határozata**

**a Szekszárd Megyei Jogú Város óvodáit érintő intézményi átszervezésről**

A Szekszárdi Roma Nemzetiségi Önkormányzat Képviselő-testülete

a Szekszárd Megyei Jogú Város óvodáinak átszervezésére vonatkozó elképzelést (a három óvoda egyesítésével egy többcélú intézmény létrehozását) támogatja.

**Határidő: 2024. február ...**

**Felelős: ifj. Kovács György elnök**